Rövid idővel a következő évad előtt a Toyota mindkét versenyzőjét leváltotta Cristiano da Matta Champ Car világbajnokra és Olivier Panisra. 2003-ban már sok nagydíjon szereztek pontot (részben az új pontrendszernek köszönhetően), de legjobb helyezésük csak egy 5. pozíció volt Németországban. Kiemelkedő verseny volt a brit nagydíj, amikor mindkét toyotás a biztonsági autó idején állt ki tankolni, így az élre álltak, valamint az amerikai nagydíj, ahol Panis a 3. helyre kvalifikálta magát a rajtrácson. 16 pontot szereztek, de ez is csak a konstruktőri 8. helyre volt elegendő, amivel a Jordant és a Minardit előzték meg.